**กองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี**

**หมายเหตุประกอบงบการเงิน**

**สำหรับปีสิ้นสุดวันที่ 31 ธันวาคม 2568**

**1. ลักษณะของกองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี**

กองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี (“กองทุนฯ”) เป็นกองทุนรวมโครงสร้างพื้นฐานที่เสนอขายหน่วยลงทุนต่อผู้ลงทุนทั่วไปประเภทไม่รับซื้อคืนหน่วยลงทุน กองทุนฯได้จัดตั้งและ จดทะเบียนเป็นกองทุนรวมเมื่อวันที่ 18 สิงหาคม 2563 โดยไม่มีการกำหนดอายุของโครงการ กองทุนฯจัดตั้งขึ้นโดยมีวัตถุประสงค์หลักเพื่อระดมเงินทุนและนำเงินที่ได้จากการระดมเงินทุนไปลงทุนในกิจการโครงสร้างพื้นฐานประเภทโรงไฟฟ้าพลังงานเชื้อเพลิงชีวมวล นอกเหนือไปจากการลงทุนในกิจการโครงสร้างพื้นฐานแล้วกองทุนฯอาจดำเนินกิจกรรมอื่นๆ เพื่อก่อให้เกิดรายได้และผลตอบแทนแก่กองทุนฯและผู้ถือหน่วยลงทุนภายใต้ขอบเขตที่สามารถกระทำได้ตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์และกฎข้อบังคับอื่นๆ ที่เกี่ยวข้อง ซึ่งอาจรวมถึงการลงทุนในหลักทรัพย์อื่น และ/หรือ การหาดอกผลอื่นภายใต้กฎหมายหลักทรัพย์ และ/หรือกฎหมายอื่นที่เกี่ยวข้อง

เมื่อวันที่ 20 สิงหาคม 2563 กองทุนฯได้เข้าทำสัญญาโอนผลประโยชน์เพื่อรับโอนรายได้จากการประกอบกิจการโรงไฟฟ้าพลังงานเชื้อเพลิงชีวมวลกับบริษัท ผลิตไฟฟ้าครบุรี จำกัด โดยสัญญาโอนผลประโยชน์ครอบคลุมรายได้ตั้งแต่วันที่ 1 เมษายน 2563 จนถึงวันที่ 31 ธันวาคม 2582

เมื่อวันที่ 21 สิงหาคม 2563 ตลาดหลักทรัพย์แห่งประเทศไทยได้รับหน่วยลงทุนของกองทุนฯ เป็นหลักทรัพย์จดทะเบียนและให้เริ่มซื้อขายในตลาดหลักทรัพย์แห่งประเทศไทยได้ตั้งแต่วันที่ 24 สิงหาคม 2563 เป็นต้นไป

กองทุนฯบริหารงานโดยบริษัทหลักทรัพย์จัดการกองทุน กรุงไทย จํากัด (มหาชน) (“บริษัทจัดการฯ”) โดยมีธนาคารกรุงศรีอยุธยา จํากัด (มหาชน) เป็นผู้ดูแลผลประโยชน์ของกองทุนฯ

ณ วันที่ 31 ธันวาคม 2568 บริษัท น้ำตาลครบุรี จำกัด (มหาชน) เป็นผู้ถือหน่วยลงทุนรายใหญ่ ซึ่งถือหน่วยลงทุนร้อยละ 16.73 ของจำนวนหน่วยลงทุนทั้งหมดที่ออกและจำหน่ายแล้ว

**2. เกณฑ์ในการจัดทำงบการเงิน**

งบการเงินนี้จัดทำขึ้นตามแนวปฏิบัติทางบัญชีสำหรับกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน และทรัสต์เพื่อการลงทุนในโครงสร้างพื้นฐานที่กำหนดโดยสมาคมบริษัทจัดการลงทุนและได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์

งบการเงินฉบับภาษาไทยเป็นงบการเงินฉบับที่กองทุนฯใช้เป็นทางการตามกฎหมาย งบการเงินฉบับภาษาอังกฤษแปลจากงบการเงินฉบับภาษาไทยนี้

**3. นโยบายการจ่ายปันผล**

กองทุนฯ มีนโยบายการจ่ายเงินปันผลให้แก่ผู้ถือหน่วยลงทุนอย่างน้อยปีละ 2 ครั้ง ในกรณีที่กองทุนฯ มีกำไรสะสมเพียงพอ โดยกองทุนฯสามารถกระทำได้ในรูปของการจ่ายเงินปันผลและการคืนทุนด้วยการลดทุน ทั้งนี้ ตามที่โครงการจัดการกองทุนฯ และกฎหมายหลักทรัพย์ให้กระทำได้

กองทุนฯ มีนโยบายจ่ายปันผลให้แก่ผู้ถือหน่วยลงทุน ดังนี้

1. การจ่ายเงินปันผลใดๆ จะจ่ายให้แก่ผู้ถือหน่วยลงทุนเมื่อรวมแล้วในแต่ละรอบปีบัญชีไม่น้อยกว่า ร้อยละ 90 ของกำไรสุทธิที่ปรับปรุงแล้ว
2. ในกรณีที่กองทุนฯ มีกำไรสะสม บริษัทจัดการอาจจ่ายเงินปันผลให้แก่ผู้ถือหน่วยลงทุนจากกำไรสะสมได้
3. ในกรณีที่กองทุนฯ ยังมียอดขาดทุนสะสมอยู่ บริษัทจัดการจะไม่จ่ายเงินปันผลไม่ว่าจะเป็นการจ่ายจากกำไรสุทธิที่ปรับปรุงแล้วตาม 1) และ/หรือ จากกำไรสะสมตาม 2) ข้างต้น
4. ในกรณีกองทุนฯ มีสภาพคล่องส่วนเกิน บริษัทจัดการอาจจ่ายคืนสภาพคล่องส่วนเกินให้แก่ผู้ถือ หน่วยลงทุนด้วยการลดทุน

**4. นโยบายการบัญชี**

**4.1 การรับรู้รายได้และค่าใช้จ่าย**

*รายได้จากสัญญาโอนผลประโยชน์*

รายได้ดอกเบี้ยรับจากสัญญาโอนผลประโยชน์ถือเป็นรายได้ตามเกณฑ์คงค้างโดยคำนึงถึงอัตราผลตอบแทนที่แท้จริง

*ดอกเบี้ยรับและต้นทุนทางการเงิน*

ดอกเบี้ยรับและต้นทุนทางการเงิน บันทึกเป็นรายได้และค่าใช้จ่ายตามเกณฑ์คงค้างโดยคำนึงถึงอัตราผลตอบแทนที่แท้จริง

*ค่าใช้จ่าย*

ค่าใช้จ่ายบันทึกตามเกณฑ์คงค้าง

**4.2 การวัดมูลค่าเงินลงทุน**

         เงินลงทุนในสินทรัพย์ทางการเงินจะรับรู้เริ่มแรกด้วยมูลค่ายุติธรรม ณ วันที่กองทุนฯมีสิทธิในเงินลงทุน  และหลังจากนั้นกองทุนฯจะวัดมูลค่าเงินลงทุนด้วยมูลค่ายุติธรรม โดยกำไรหรือขาดทุนจากการ วัดมูลค่าเงินลงทุนดังกล่าว (ถ้ามี) ถือเป็นรายการกำไรหรือขาดทุนในงบกำไรขาดทุนในงวดที่เกิดขึ้น

**เงินลงทุนในสัญญาโอนผลประโยชน์**

         กองทุนฯวัดมูลค่าเริ่มแรกของเงินลงทุนในสัญญาโอนผลประโยชน์โดยใช้ราคาทุนของเงินลงทุน ณ วันที่กองทุนฯ มีสิทธิในเงินลงทุน โดยพิจารณาว่าราคาดังกล่าวเป็นมูลค่ายุติธรรมที่ดีที่สุดเนื่องจากเป็นราคาที่มีการแลกเปลี่ยนจริงล่าสุดตามกลไกตลาด และหลังจากนั้นกองทุนฯจะวัดมูลค่าเงินลงทุนด้วยมูลค่ายุติธรรมตามรายงานการประเมินที่ประเมินโดยผู้ประเมินราคาอิสระ

**เงินลงทุนในหลักทรัพย์**

       เงินลงทุนในตราสารหนี้แสดงตามมูลค่ายุติธรรมโดยใช้ราคาที่คำนวณจากอัตราผลตอบแทนจากการ ซื้อขายครั้งล่าสุดของวันที่วัดมูลค่าเงินลงทุนในสมาคมตลาดตราสารหนี้ไทย กำไรหรือขาดทุนจากการ วัดมูลค่าเงินลงทุนถือเป็นรายการกำไรหรือขาดทุนสุทธิจากการวัดมูลค่าเงินลงทุนในงบกำไรขาดทุน ราคาทุนของเงินลงทุนที่จำหน่ายใช้วิธีถัวเฉลี่ยถ่วงน้ำหนัก

         เงินลงทุนในเงินฝากธนาคารใช้มูลค่าเงินต้นบวกดอกเบี้ยค้างรับจนถึงวันวัดมูลค่าเงินลงทุนในการกำหนดมูลค่ายุติธรรม ซึ่งได้แยกแสดงดอกเบี้ยค้างรับไว้ใน “ดอกเบี้ยค้างรับ” ในงบแสดงฐานะการเงิน

**4.3 เงินสดและรายการเทียบเท่าเงินสด**

เงินสดและรายการเทียบเท่าเงินสด หมายถึง เงินสดและเงินฝากธนาคารและเงินลงทุนระยะสั้นที่มี สภาพคล่องสูง ซึ่งถึงกำหนดจ่ายคืนภายในระยะเวลาไม่เกิน 3 เดือนและไม่มีข้อจำกัดในการเบิกใช้

**4.4 ลูกหนี้จากสัญญาโอนผลประโยชน์**

ลูกหนี้จากสัญญาโอนผลประโยชน์แสดงตามมูลค่าสุทธิที่จะได้รับ ซึ่งบริษัทจัดการฯพิจารณาแล้วว่าใกล้เคียงกับมูลค่ายุติธรรม

**4.5 การแบ่งปันส่วนทุน**

กองทุนฯบันทึกลดกำไรสะสม ณ วันที่ประกาศจ่ายเงินปันผล

**4.6 ภาษีเงินได้**

กองทุนฯไม่มีภาระภาษีเงินได้นิติบุคคล เนื่องจากกองทุนฯได้รับยกเว้นภาษีเงินได้นิติบุคคลในประเทศไทย

**4.7 รายการธุรกิจกับบุคคลหรือกิจการที่เกี่ยวข้องกัน**

บุคคลหรือกิจการที่เกี่ยวข้องกันกับกองทุนฯ หมายถึง บุคคลหรือกิจการที่ลงทุนในส่วนได้เสียของกองทุนฯตั้งแต่ร้อยละ 10 ของส่วนได้เสียทั้งหมดที่มีสิทธิออกเสียง บุคคลหรือกิจการที่มีอำนาจควบคุมกองทุนฯ หรือถูกกองทุนฯควบคุมไม่ว่าจะเป็นโดยทางตรงหรือทางอ้อม หรืออยู่ภายใต้การควบคุมเดียวกันกับกองทุนฯ

นอกจากนี้ บุคคลหรือกิจการที่เกี่ยวข้องกันยังหมายรวมถึง บริษัทจัดการฯ และบุคคลหรือกิจการที่เกี่ยวข้องกันกับบริษัทจัดการฯ และรวมถึงบริษัทร่วมและบุคคลที่มีสิทธิออกเสียงโดยทางตรงหรือทางอ้อมซึ่งทำให้มีอิทธิพลอย่างเป็นสาระสำคัญต่อกองทุนฯ ผู้บริหารสำคัญ กรรมการของบริษัทจัดการฯที่มีอำนาจในการวางแผนและควบคุมการดำเนินงานของกองทุนฯ

**4.8 ประมาณการหนี้สิน**

กองทุนฯจะบันทึกประมาณการหนี้สินไว้ในบัญชีเมื่อภาระผูกพันซึ่งเป็นผลมาจากเหตุการณ์ในอดีตได้เกิดขึ้นแล้ว มีความเป็นไปได้ค่อนข้างแน่นอนว่ากองทุนฯจะสูญเสียทรัพยากรเชิงเศรษฐกิจไปเพื่อ  
ปลดเปลื้องภาระผูกพันนั้นและกองทุนฯสามารถประมาณมูลค่าภาระผูกพันนั้นได้อย่างน่าเชื่อถือ

**4.9 การวัดมูลค่ายุติธรรม**

มูลค่ายุติธรรม หมายถึง ราคาที่คาดว่าจะได้รับจากการขายสินทรัพย์หรือเป็นราคาที่จะต้องจ่ายเพื่อโอนหนี้สินให้ผู้อื่นโดยรายการดังกล่าวเป็นรายการที่เกิดขึ้นในสภาพปกติระหว่างผู้ซื้อและผู้ขาย (ผู้ร่วมในตลาด) ณ วันที่วัดมูลค่า กองทุนฯใช้ราคาเสนอซื้อขายในตลาดที่มีสภาพคล่องในการวัดมูลค่ายุติธรรมของสินทรัพย์และหนี้สินซึ่งแนวปฏิบัติทางบัญชีสำหรับกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐานและทรัสต์เพื่อการลงทุนในโครงสร้างพื้นฐานกำหนดให้ต้องวัดมูลค่าด้วยมูลค่ายุติธรรม ยกเว้นในกรณีที่ไม่มีตลาดที่มีสภาพคล่องสำหรับสินทรัพย์หรือหนี้สินที่มีลักษณะเดียวกันหรือไม่สามารถหาราคาเสนอซื้อขายในตลาดที่มีสภาพคล่องได้ กองทุนฯจะประมาณมูลค่ายุติธรรมโดยใช้เทคนิคการประเมินมูลค่าที่เหมาะสมกับแต่ละสถานการณ์ และพยายามใช้ข้อมูลที่สามารถสังเกตได้ที่เกี่ยวข้องกับสินทรัพย์หรือหนี้สินที่จะวัดมูลค่ายุติธรรมนั้นให้มากที่สุด

ลำดับชั้นของมูลค่ายุติธรรมที่ใช้วัดมูลค่าและเปิดเผยมูลค่ายุติธรรมของสินทรัพย์และหนี้สินในงบการเงินแบ่งออกเป็นสามระดับตามประเภทของข้อมูลที่นำมาใช้ในการวัดมูลค่ายุติธรรม ดังนี้

ระดับ 1 ใช้ข้อมูลราคาเสนอซื้อขายของสินทรัพย์หรือหนี้สินอย่างเดียวกันในตลาดที่มีสภาพคล่อง

ระดับ 2 ใช้ข้อมูลอื่นที่สามารถสังเกตได้ของสินทรัพย์หรือหนี้สิน ไม่ว่าจะเป็นข้อมูลทางตรงหรือทางอ้อม

ระดับ 3 ใช้ข้อมูลที่ไม่สามารถสังเกตได้ของสินทรัพย์หรือหนี้สิน เช่น ข้อมูลเกี่ยวกับกระแสเงินสดในอนาคตที่กิจการประมาณขึ้น

ทุกวันสิ้นรอบระยะเวลารายงาน กองทุนฯ จะประเมินความจำเป็นในการโอนรายการระหว่างลำดับชั้นของมูลค่ายุติธรรมสำหรับสินทรัพย์และหนี้สินที่ถืออยู่ ณ วันสิ้นรอบระยะเวลารายงานที่มีการวัดมูลค่ายุติธรรมแบบเกิดขึ้นประจำ

**5. การใช้ดุลยพินิจและประมาณการทางบัญชีที่สำคัญ**

ในการจัดทำงบการเงินตามแนวปฏิบัติทางบัญชีสำหรับกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐานและทรัสต์เพื่อการลงทุนในโครงสร้างพื้นฐาน บริษัทจัดการฯจำเป็นต้องใช้ดุลยพินิจและการประมาณการในเรื่องที่มีความไม่แน่นอนเสมอ การใช้ ดุลยพินิจและการประมาณการดังกล่าวนี้ส่งผลกระทบต่อจำนวนเงินที่แสดงในงบการเงินและต่อข้อมูลที่แสดงในหมายเหตุประกอบงบการเงิน ผลที่เกิดขึ้นจริงอาจแตกต่างไปจากจำนวนที่ประมาณการไว้ การใช้ดุลยพินิจและการประมาณการที่สำคัญมีดังนี้

**มูลค่ายุติธรรมของเงินลงทุนในสัญญาโอนผลประโยชน์**

การวัดมูลค่ายุติธรรมเงินลงทุนในสัญญาโอนผลประโยชน์กำหนดโดยใช้มูลค่าตามรายงานการประเมินของผู้ประเมินอิสระ ซึ่งใช้วิธีพิจารณาจากรายได้ (Income Approach) โดยในการประเมินค่าของเงินลงทุนดังกล่าวจำเป็นต้องมีการประมาณการจำนวนกระแสเงินสดในอนาคตที่กองทุนฯ จะได้รับตามสัญญา ซึ่งประมาณการมาจากประมาณการรายได้จากการประกอบกิจการโรงไฟฟ้าพลังงานเชื้อเพลิงชีวมวลของบริษัท ผลิตไฟฟ้าครบุรี จำกัด (ผู้โอนผลประโยชน์) โดยกองทุนฯ จะได้รับผลประโยชน์จากการประกอบกิจการคิดเป็นอัตราร้อยละ 62 ของรายได้ค่าไฟฟ้าตามสัญญาซื้อขายไฟฟ้าระหว่างผู้โอนผลประโยชน์กับการไฟฟ้าฝ่ายผลิตแห่งประเทศไทย และผู้โอนผลประโยชน์กับบริษัท น้ำตาลครบุรี จำกัด (มหาชน) โดยวันสิ้นสุดสัญญาโอนผลประโยชน์ คือวันที่ 31 ธันวาคม 2582 (ดูหมายเหตุประกอบงบการเงินข้อ 7.1) และนำมาคิดลดให้เป็นมูลค่าปัจจุบันด้วยอัตราคิดลดที่เหมาะสม

**6. ข้อมูลจำแนกตามส่วนงาน**

ปัจจุบันกองทุนฯดำเนินงานในส่วนงานทางธุรกิจเดียว คือการลงทุนในกิจการโครงสร้างพื้นฐานประเภทโรงไฟฟ้าพลังงานเชื้อเพลิงชีวมวลและดำเนินงานในประเทศไทยเท่านั้น ดังนั้น รายได้ กำไร และสินทรัพย์ทั้งหมดที่แสดงในงบการเงินจึงเกี่ยวข้องกับส่วนงานทางธุรกิจและส่วนงานทางภูมิศาสตร์ตามที่กล่าวไว้

**7. เงินลงทุนที่แสดงด้วยมูลค่ายุติธรรม**

**7.1 เงินลงทุนในสัญญาโอนผลประโยชน์**

เมื่อวันที่ 20 สิงหาคม 2563 กองทุนฯ ได้เข้าทำสัญญาโอนผลประโยชน์เพื่อรับโอนรายได้จากการประกอบกิจการโรงไฟฟ้าพลังงานเชื้อเพลิงชีวมวลกับบริษัท ผลิตไฟฟ้าครบุรี จำกัด (ผู้โอนผลประโยชน์) โดยกองทุนฯ จะได้รับผลประโยชน์จากการประกอบกิจการคิดเป็นอัตราร้อยละ 62 ของรายได้ค่าไฟฟ้า ตามสัญญาซื้อขายไฟฟ้าระหว่างผู้โอนผลประโยชน์กับการไฟฟ้าฝ่ายผลิตแห่งประเทศไทย และผู้โอนผลประโยชน์กับบริษัท น้ำตาลครบุรี จำกัด (มหาชน) สรุปได้ดังนี้

|  |  |  |
| --- | --- | --- |
| บริษัทคู่สัญญา | วันสิ้นสุดสัญญา | กำลังไฟฟ้าตามสัญญา  (เมกะวัตต์) |
| การไฟฟ้าฝ่ายผลิตแห่งประเทศไทย | 31 ธันวาคม 2582 | 22.0 |
| บริษัท น้ำตาลครบุรี จำกัด (มหาชน) | 31 ธันวาคม 2582 | 3.5 |

ผลประโยชน์ที่กองทุนฯจะรับโอนที่เกี่ยวข้องกับสัญญาที่บริษัทผู้โอนผลประโยชน์ขายไฟฟ้าให้กับ การไฟฟ้าฝ่ายผลิตแห่งประเทศไทย (ปริมาณพลังไฟฟ้าไม่เกิน 22 เมกะวัตต์) จะคำนวณในอัตราร้อยละ 62 ของรายได้ค่าขายไฟฟ้าตามอัตราค่าไฟฟ้าที่ระบุในสัญญาซื้อขายไฟฟ้าเฉพาะส่วนที่ไม่ได้รับผลกระทบจากความผันผวนของอัตราแลกเปลี่ยนเงินสกุลดอลล่าร์สหรัฐและราคาเฉลี่ยค่าถ่านหิน ซึ่งอัตราค่าไฟฟ้าดังกล่าวประกอบด้วย ค่าพลังไฟฟ้า (Capacity Payment) ค่าพลังงานไฟฟ้า (Energy Payment) ค่าการประหยัดการใช้เชื้อเพลิง (Fuel Saving) และค่าส่งเสริมการใช้เชื้อเพลิงพลังงานหมุนเวียน (Renewable Energy Promotion) ทั้งนี้ ภายใต้สัญญาโอนผลประโยชน์ผู้โอนผลประโยชน์ตกลงรับประกันการประกอบกิจการไฟฟ้าขั้นต่ำ ได้แก่ จำนวนชั่วโมงการทำงาน (ระยะเวลาการเดินเครื่อง หรือ operating hour) ของโรงไฟฟ้าในแต่ละปีจะต้องไม่ต่ำกว่ากำลังชั่วโมงการผลิตตามที่ระบุในสัญญาโอนผลประโยชน์และ เกณฑ์ค่าเฉลี่ยพลังไฟฟ้าที่ผลิตจริง (Actual average capacity) ของโรงไฟฟ้าในแต่ละปีจะต้องเป็นอัตรา ไม่ต่ำกว่า 21 เมกะวัตต์

ผลประโยชน์ที่กองทุนฯจะรับโอนที่เกี่ยวข้องกับสัญญาที่บริษัทผู้โอนผลประโยชน์ขายไฟฟ้าให้กับ บริษัท น้ำตาลครบุรี จำกัด (มหาชน) (ปริมาณพลังไฟฟ้า 3.5 เมกะวัตต์) จะคำนวณในอัตราร้อยละ 62 ของรายได้ค่าขายไฟฟ้าตามอัตราค่าไฟฟ้าคงที่ตามที่ระบุในสัญญาซื้อขายไฟฟ้า ทั้งนี้ ผู้โอนผลประโยชน์ตกลงรับประกันการประกอบกิจการไฟฟ้าขั้นต่ำโดยใช้เกณฑ์จำนวนหน่วยไฟฟ้าที่ผลิต (Kilowatt-hour) ของโรงไฟฟ้าในแต่ละปีตามที่ระบุในสัญญาโอนผลประโยชน์

หากผู้โอนผลประโยชน์ไม่สามารถปฏิบัติตามเกณฑ์การรับประกันการประกอบกิจการไฟฟ้าขั้นต่ำ ดังกล่าวข้างต้นได้ ผู้โอนผลประโยชน์จะต้องชำระเงินเพิ่มเติมแก่กองทุนฯตามเงื่อนไขที่ระบุในสัญญา โอนผลประโยชน์

ผู้โอนผลประโยชน์ และ บริษัท น้ำตาลครบุรี จำกัด (มหาชน) (KBS) ตกลงจัดให้มีหลักประกันแก่กองทุนฯ เพื่อเป็นการประกันการปฏิบัติหน้าที่ตามสัญญาโอนผลประโยชน์ ได้แก่ การจดทะเบียนจำนองที่ดิน ของ KBS โรงไฟฟ้าของผู้โอนผลประโยชน์และเครื่องจักรของผู้โอนผลประโยชน์และ KBS ที่ใช้ใน การประกอบกิจการโรงไฟฟ้าตามสัญญาซื้อขายไฟฟ้าระหว่างผู้โอนผลประโยชน์และ KBS การจำนำหุ้นทั้งหมดของผู้โอนผลประโยชน์ที่ถือโดย KBS การโอนสิทธิการเช่าที่ดินโรงไฟฟ้าของผู้โอนผลประโยชน์ การโอนสิทธิเรียกร้องอย่างมีเงื่อนไขในบัญชีรายได้จากการจำหน่ายไฟฟ้าตามสัญญาซื้อขายไฟฟ้าของ ผู้โอนผลประโยชน์ การโอนสิทธิเรียกร้องอย่างมีเงื่อนไขตามสัญญาซื้อขายไฟฟ้า การสลักหลังกรมธรรม์ประกันภัยที่เกี่ยวกับการประกอบกิจการโรงไฟฟ้าโดยให้กองทุนฯเป็นผู้เอาประกันร่วมและผู้รับผลประโยชน์ และการทำสัญญาด้อยสิทธิ (Subordination Agreement) การเรียกร้องให้ชำระหนี้เงินกู้ยืมระหว่างผู้โอนผลประโยชน์และ KBS

**7.2 การเคลื่อนไหวของเงินลงทุน**

**7.2.1 เงินลงทุนในสัญญาโอนผลประโยชน์**

|  |  |  |
| --- | --- | --- |
|  | (หน่วย: พันบาท) | |
|  | 2568 | 2567 |
| ยอดยกมาต้นปี | 2,728,230 | 2,902,410 |
| ตัดจำหน่าย | (78,985) | (81,344) |
| กำไร (ขาดทุน) จากการวัดมูลค่าเงินลงทุน | 131,955 | (92,836) |
| ยอดปลายปี | 2,781,200 | 2,728,230 |

**7.2.2 เงินลงทุนในหลักทรัพย์**

|  |  |  |
| --- | --- | --- |
|  | (หน่วย: พันบาท) | |
|  | 2568 | 2567 |
| ยอดยกมาต้นปี | 64,712 | 49,486 |
| ลงทุนเพิ่ม | 335,270 | 342,580 |
| จำหน่าย | (332,485) | (329,182) |
| ส่วนเพิ่มมูลค่าเงินลงทุนในหลักทรัพย์ตัดจำหน่าย | 1,265 | 1,791 |
| กำไร (ขาดทุน) จากการวัดมูลค่าเงินลงทุน | (14) | 37 |
| ยอดปลายปี | 68,748 | 64,712 |

**7.3 การประมาณมูลค่ายุติธรรม**

กองทุนฯได้จัดให้มีการประเมินมูลค่ายุติธรรมของเงินลงทุนในสัญญาโอนผลประโยชน์ ณ วันที่ 31 ธันวาคม 2568 และ 2567 โดยผู้ประเมินราคาอิสระซึ่งใช้วิธีพิจารณารายได้ (Income Approach) สมมติฐานที่สำคัญที่ใช้ในการประเมินมูลค่ายุติธรรมของเงินลงทุนในสัญญาโอนผลประโยชน์ ณ วันที่ 31 ธันวาคม 2568 คืออัตราคิดลดอัตราร้อยละ 4.79 ต่อปี (2567: ร้อยละ 5.86 ต่อปี) โดยหากอัตราคิดลดตามสมมติฐานเพิ่มขึ้นจะทำให้มูลค่ายุติธรรมของเงินลงทุนลดลง

ณ วันที่ 31 ธันวาคม 2568 และ 2567 กองทุนฯมีเงินลงทุนที่วัดมูลค่าด้วยมูลค่ายุติธรรมแยกแสดงตาม ลำดับชั้นของมูลค่ายุติธรรม ดังนี้

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | (หน่วย: พันบาท) | | | | | | | |
|  | 2568 | | | | | | | |
|  | ระดับ 1 | ระดับ 2 | | | ระดับ 3 | | รวม | |
| เงินลงทุนในสัญญาโอนผลประโยชน์ | - | - | | | 2,781,200 | | 2,781,200 | |
| เงินลงทุนในหลักทรัพย์ | - | 68,748 | | | - | | 68,748 | |
|  | (หน่วย: พันบาท) | | | | | | |
|  | 2567 | | | | | | |
|  | ระดับ 1 | | ระดับ 2 | ระดับ 3 | | รวม | |
| เงินลงทุนในสัญญาโอนผลประโยชน์ | - | | - | 2,728,230 | | 2,728,230 | |
| เงินลงทุนในหลักทรัพย์ | - | | 64,712 | - | | 64,712 | |

ในระหว่างปีไม่มีการโอนรายการระหว่างลำดับชั้นของมูลค่ายุติธรรมและไม่มีการเปลี่ยนแปลงเทคนิค ในการประเมินมูลค่าในระหว่างปี

**7.4 จำนวนเงินผลประโยชน์จากการลงทุนในสัญญาโอนผลประโยชน์**

|  |  |  |
| --- | --- | --- |
|  | (หน่วย: พันบาท) | |
|  | 2568 | 2567 |
| จำนวนเงินตามสัญญาโอนผลประโยชน์ | 271,212 | 263,401 |
| การตัดจำหน่ายเงินลงทุนในสัญญาโอนผลประโยชน์ | 78,985 | 81,344 |
| รายได้ดอกเบี้ยรับ | 192,227 | 182,057 |

**8. เงินฝากธนาคาร**

|  |  |  |  |  |
| --- | --- | --- | --- | --- |
|  | 2568 | | 2567 | |
|  | เงินต้น | อัตราดอกเบี้ย | เงินต้น | อัตราดอกเบี้ย |
|  | (พันบาท) | (ร้อยละต่อปี) | (พันบาท) | (ร้อยละต่อปี) |
| เงินฝากประเภทออมทรัพย์ |  |  |  |  |
| ธนาคารกรุงศรีอยุธยา จำกัด (มหาชน) | 3,664 | 0.20 | 3,522 | 0.40 |
| ธนาคารยูโอบี จำกัด (มหาชน) | 3,928 | 0.75 | 3,876 | 1.10 |
| เงินฝากประเภทกระแสรายวัน |  |  |  |  |
| ธนาคารกรุงศรีอยุธยา จำกัด (มหาชน) | 2 | - | 2 | - |
| รวมเงินฝากธนาคาร | 7,594 |  | 7,400 |  |

**9. ลูกหนี้จากสัญญาโอนผลประโยชน์**

ยอดคงเหลือของลูกหนี้จากสัญญาโอนผลประโยชน์ ณ วันที่ 31 ธันวาคม 2568 และ 2567 ยังไม่ครบกำหนดชำระ

**10. ทุนที่ได้รับจากผู้ถือหน่วยลงทุน**

รายการเคลื่อนไหวของหน่วยลงทุนและทุนที่ได้รับจากผู้ถือหน่วยลงทุนสำหรับปีสิ้นสุดวันที่ 31 ธันวาคม 2568 มีดังนี้

|  |  |  |  |
| --- | --- | --- | --- |
|  | จำนวน หน่วยลงทุน | มูลค่าต่อหน่วย | ทุน |
|  | (พันหน่วย) | (บาท) | (พันบาท) |
| ยอดต้นปี | 280,000 | 10.00 | 2,800,000 |
| การลดมูลค่าหน่วยลงทุน | - | (0.03) | (8,400) |
| ยอดปลายปี | 280,000 | 9.97 | 2,791,600 |

ในระหว่างปี กองทุนฯได้ประกาศลดมูลค่าของหน่วยลงทุน โดยไม่มีการเปลี่ยนแปลงจำนวนหน่วย จดทะเบียน เพื่อเป็นการลดสภาพคล่องส่วนเกิน เนื่องจากกองทุนรวมมีสภาพคล่องส่วนเกินภายหลัง การจ่ายเงินปันผล ซึ่งเป็นไปตามนโยบายการลดทุนของกองทุนฯ โดยมีรายละเอียดดังนี้

|  |  |  |
| --- | --- | --- |
| วันที่ประกาศลดทุน | มูลค่าต่อหน่วย | จำนวนเงิน |
|  | (บาท) | (พันบาท) |
| 17 กุมภาพันธ์ 2568 | 0.03 | 8,400 |

**11. กำไรสะสม**

|  |  |  |  |
| --- | --- | --- | --- |
|  | (หน่วย: พันบาท) | | |
|  | | 2568 | 2567 |
| กำไรสะสมต้นปี | | 27,726 | 203,714 |
| บวก: รายได้จากการลงทุนสุทธิ | | 177,782 | 168,518 |
| รายการกำไรสุทธิที่เกิดขึ้นจากเงินลงทุน | | 78 | 13 |
| รายการกำไร (ขาดทุน) จากการเปลี่ยนแปลงในมูลค่ายุติธรรม | |  |  |
| ของเงินลงทุน | | 131,941 | (92,799) |
| หัก: การแบ่งปันส่วนทุนให้ผู้ถือหน่วยลงทุน (หมายเหตุ 12) | | (224,560) | (251,720) |
| กำไรสะสมปลายปี | | 112,967 | 27,726 |

**12. การแบ่งปันส่วนทุนให้ผู้ถือหน่วยลงทุน**

เงินปันผลที่ประกาศจ่ายในระหว่างปี 2568 มีดังนี้

|  |  |  |  |
| --- | --- | --- | --- |
| วันที่ประกาศจ่าย | สำหรับรอบระยะเวลา | อัตราหน่วยละ | รวม |
|  |  | (บาท) | (พันบาท) |
| 17 กุมภาพันธ์ 2568 | 1 ตุลาคม 2567 ถึง 31 ธันวาคม 2567  และกำไรสะสม | 0.0990 | 27,720 |
| 16 พฤษภาคม 2568 | 1 มกราคม 2568 ถึง 31 มีนาคม 2568  และกำไรสะสม | 0.2320 | 64,960 |
| 18 สิงหาคม 2568 | 1 เมษายน 2568 ถึง 30 มิถุนายน 2568  และกำไรสะสม | 0.2240 | 62,720 |
| 14 พฤศจิกายน 2568 | 1 กรกฎาคม 2568 ถึง 30 กันยายน 2568  และกำไรสะสม | 0.2470 | 69,160 |
| รวม | | 0.8020 | 224,560 |

เงินปันผลที่ประกาศจ่ายในระหว่างปี 2567 มีดังนี้

|  |  |  |  |
| --- | --- | --- | --- |
| วันที่ประกาศจ่าย | สำหรับรอบระยะเวลา | อัตราหน่วยละ | รวม |
|  |  | (บาท) | (พันบาท) |
| 21 กุมภาพันธ์ 2567 | 1 ตุลาคม 2566 ถึง 31 ธันวาคม 2566  และกำไรสะสม | 0.1760 | 49,280 |
| 16 พฤษภาคม 2567 | 1 มกราคม 2567 ถึง 31 มีนาคม 2567  และกำไรสะสม | 0.2420 | 67,760 |
| 16 สิงหาคม 2567 | 1 เมษายน 2567 ถึง 30 มิถุนายน 2567  และกำไรสะสม | 0.2350 | 65,800 |
| 15 พฤศจิกายน 2567 | 1 กรกฎาคม 2567 ถึง 30 กันยายน 2567 และกำไรสะสม | 0.2460 | 68,880 |
| รวม | | 0.8990 | 251,720 |

**13. รายได้ดอกเบี้ยรับ**

|  |  |  |  |
| --- | --- | --- | --- |
|  | (หน่วย: พันบาท) | | |
|  | | 2568 | 2567 |
| รายได้ดอกเบี้ยรับ: | |  |  |
| เงินลงทุนในสัญญาโอนผลประโยชน์ (หมายเหตุ 7.4 และ 15) | | 192,227 | 182,057 |
| เงินลงทุนในหลักทรัพย์ | | 1,381 | 1,791 |
| เงินฝากธนาคาร | | 85 | 136 |
| รวมรายได้ดอกเบี้ยรับ | | 193,693 | 183,984 |

**14. ค่าใช้จ่ายกองทุน**

**ค่าธรรมเนียมการจัดการ**

บริษัทจัดการฯได้รับค่าธรรมเนียมการจัดการจากกองทุนฯ เป็นรายเดือนในอัตราไม่เกินร้อยละ 5.0 ต่อปีของมูลค่าทรัพย์สินรวมของกองทุนฯ ทั้งนี้จะไม่ต่ำกว่า 4.2 ล้านบาทต่อปี (ไม่รวมภาษีมูลค่าเพิ่ม ภาษี ธุรกิจเฉพาะ หรือภาษีอื่นใดในทำนองเดียวกัน)

**ค่าธรรมเนียมผู้ดูแลผลประโยชน์**

ผู้ดูแลผลประโยชน์ของกองทุนฯได้รับค่าตอบแทนเป็นรายเดือนในอัตราไม่เกินร้อยละ 1.0 ต่อปีของมูลค่าทรัพย์สินสุทธิ (ไม่รวมภาษีมูลค่าเพิ่ม ภาษีธุรกิจเฉพาะ หรือภาษีอื่นใดในทำนองเดียวกัน) และไม่รวมค่าใช้จ่ายอื่นๆตามที่เกิดจริง เช่น ค่าธรรมเนียมการโอนเงิน ค่าธรรมเนียมธนาคาร ค่าใช้จ่ายในการตรวจสอบทรัพย์สินของกองทุนฯ เป็นต้น

**ค่าธรรมเนียมนายทะเบียน**

ค่าใช้จ่ายในการดำเนินงานของนายทะเบียนหน่วยลงทุนคิดเป็นรายปีในอัตราร้อยละ 0.030 - 0.035 ต่อปี (ไม่รวมภาษีมูลค่าเพิ่ม ภาษีธุรกิจเฉพาะ หรือภาษีอื่นใดในทำนองเดียวกัน) ของเงินทุนจดทะเบียนของกองทุนฯ ก่อนหักส่วนลด (ถ้ามี) ทั้งนี้จะไม่เกินกว่า 4.0 ล้านบาทต่อปี

**15. รายการกับกิจการที่เกี่ยวข้องกัน**

รายละเอียดความสัมพันธ์ที่กองทุนฯมีกับบุคคลหรือกิจการที่เกี่ยวข้องกันมีดังนี้

| ชื่อกิจการ | ลักษณะความสัมพันธ์ |
| --- | --- |
| บริษัทหลักทรัพย์จัดการกองทุน กรุงไทย จํากัด (มหาชน) | บริษัทจัดการกองทุน |
| ธนาคารกรุงศรีอยุธยา จำกัด (มหาชน) | ผู้ดูแลผลประโยชน์ |
| บริษัท น้ำตาลครบุรี จำกัด (มหาชน) | ผู้ถือหน่วยลงทุนรายใหญ่ |
| บริษัท ผลิตไฟฟ้าครบุรี จำกัด | บริษัทย่อยของผู้ถือหน่วยลงทุนรายใหญ่ |

ในระหว่างปี กองทุน มีรายการธุรกิจที่สำคัญกับบุคคลหรือกิจการที่เกี่ยวข้องกัน รายการธุรกิจดังกล่าวเป็นไปตามเงื่อนไขทางการค้าและเกณฑ์ตามที่ตกลงกันระหว่างกองทุนฯ และบุคคลหรือกิจการที่ เกี่ยวข้องกันเหล่านั้น ซึ่งเป็นไปตามปกติธุรกิจโดยสามารถสรุปได้ดังนี้

|  |  | (หน่วย: พันบาท) | |
| --- | --- | --- | --- |
|  | หมายเหตุ | 2568 | 2567 |
| **บริษัทย่อยของผู้ถือหน่วยรายใหญ่** |  |  |  |
| รายได้ดอกเบี้ยรับจากเงินลงทุนในสัญญาโอนผลประโยชน์ | *7.4, 13* | 192,227 | 182,057 |
| **บริษัทจัดการกองทุน** |  |  |  |
| ค่าธรรมเนียมการจัดการ | *14* | 9,575 | 9,476 |
| **ผู้ดูแลผลประโยชน์** |  |  |  |
| ค่าธรรมเนียมผู้ดูแลผลประโยชน์ | *14* | 635 | 627 |
| **ผู้ถือหน่วยลงทุนรายใหญ่** |  |  |  |
| เงินปันผลจ่าย | *12* | 37,530 | 40,503 |

ยอดคงค้างระหว่างกองทุนฯและกิจการที่เกี่ยวข้องกัน ณ วันที่ 31 ธันวาคม 2568 และ 2567 มีดังนี้

|  |  |  |  |
| --- | --- | --- | --- |
|  |  | (หน่วย: พันบาท) | |
|  |  | 2568 | 2567 |
| **บริษัทย่อยของผู้ถือหน่วยรายใหญ่** |  |  |  |
| เงินลงทุนในสัญญาโอนผลประโยชน์ |  | 2,781,200 | 2,728,230 |
| ลูกหนี้จากสัญญาโอนผลประโยชน์ |  | 48,909 | 28,962 |
| **บริษัทจัดการกองทุน** |  |  |  |
| ค่าธรรมเนียมการจัดการค้างจ่าย |  | 792 | 769 |
|  |  | (หน่วย: พันบาท) | |
|  |  | 2568 | 2567 |
| **ผู้ดูแลผลประโยชน์** |  |  |  |
| เงินฝากธนาคาร |  | 3,666 | 3,524 |
| ค่าธรรมเนียมผู้ดูแลผลประโยชน์ค้างจ่าย |  | 53 | 51 |

**16. ข้อมูลเกี่ยวกับการซื้อขายเงินลงทุน**

กองทุนฯซื้อขายเงินลงทุนในระหว่างปีสิ้นสุดวันที่ 31 ธันวาคม 2568 โดยไม่รวมเงินลงทุนในเงินฝากธนาคารเป็นจำนวนเงินรวม 667.8 ล้านบาท คิดเป็นอัตราร้อยละ 22.59 ต่อมูลค่าสินทรัพย์สุทธิถัวเฉลี่ยระหว่างปี (2567: 671.8 ล้านบาท คิดเป็นอัตราร้อยละ 22.93)

**17. ภาระผูกพัน**

กองทุนฯมีภาระผูกพันที่จะต้องจ่ายค่าบริการและค่าธรรมเนียมต่างๆ ตามเกณฑ์และเงื่อนไขที่กล่าวไว้ในหมายเหตุ 14

**18. เครื่องมือทางการเงิน**

**18.1 วัตถุประสงค์และนโยบายการบริหารความเสี่ยงทางการเงิน**

เครื่องมือทางการเงินที่สำคัญของกองทุนฯประกอบด้วยเงินลงทุนในสัญญาโอนผลประโยชน์ เงินลงทุน ในหลักทรัพย์ เงินฝากธนาคาร ลูกหนี้จากสัญญาโอนผลประโยชน์ และค่าใช้จ่ายค้างจ่าย กองทุนฯ มีความเสี่ยงที่เกี่ยวข้องกับเครื่องมือทางการเงินดังกล่าว และมีนโยบายการบริหารความเสี่ยงดังนี้

***ความเสี่ยงด้านการให้สินเชื่อ***

ความเสี่ยงด้านการให้สินเชื่อ คือ ความเสี่ยงที่คู่สัญญาอาจไม่มีความสามารถในการจ่ายชำระ ซึ่งอาจมีผลต่อกระแสเงินสดรับจากสินทรัพย์ทางการเงินของกองทุนฯ กองทุนฯเน้นการลงทุนในสัญญาเงินลงทุนและตราสารหนี้ที่คู่สัญญาหรือผู้ออกตราสารเป็นหน่วยงานหรือกิจการที่มีฐานะทางการเงินมั่นคง และสำหรับเงินลงทุนในสัญญาโอนผลประโยชน์ได้มีการจัดให้มีหลักประกันและสัญญาต่างๆ ที่เกี่ยวข้องเพื่อบริหารจัดการความเสี่ยงด้านการให้สินเชื่อตามที่ได้กล่าวหมายเหตุประกอบงบการเงินข้อ 7.1 ดังนั้น กองทุนฯจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อในระยะสั้นถึงระยะยาว จำนวนสูงสุด ที่กองทุนฯอาจต้องสูญเสียจากการให้สินเชื่อคือมูลค่าตามบัญชีของสินทรัพย์ดังกล่าวที่แสดงอยู่ในงบแสดงฐานะการเงินหักด้วยมูลค่าที่จะได้รับคืนตามหลักประกัน

***ความเสี่ยงจากอัตราดอกเบี้ย***

ความเสี่ยงจากอัตราดอกเบี้ย คือ การเปลี่ยนแปลงของอัตราดอกเบี้ยในตลาด สินทรัพย์ทางการเงินที่อาจ ทำให้กองทุนฯมีความเสี่ยงจากอัตราดอกเบี้ย ได้แก่ พันธบัตรรัฐบาล ตั๋วเงินคลัง และเงินฝากธนาคาร อย่างไรก็ตาม เนื่องจากสินทรัพย์ทางการเงินส่วนใหญ่จัดอยู่ในประเภทระยะสั้นและมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน ความเสี่ยงจากอัตราดอกเบี้ยของกองทุนฯจึงอยู่ในระดับต่ำ

**18.2 มูลค่ายุติธรรมของเครื่องมือทางการเงิน**

ราคาตามบัญชีของสินทรัพย์และหนี้สินทางการเงินของกองทุนฯ อันได้แก่ เงินฝากธนาคาร ลูกหนี้จากสัญญาโอนผลประโยชน์ และค่าใช้จ่ายค้างจ่าย แสดงด้วยมูลค่าที่ใกล้เคียงกับมูลค่ายุติธรรมเนื่องจาก มีระยะเวลาครบกำหนดที่สั้น และเงินลงทุนต่างๆ ของกองทุนรวมฯแสดงด้วยมูลค่ายุติธรรมแล้ว ดังนั้นกองทุนฯจึงเชื่อว่ามูลค่ายุติธรรมของเครื่องมือทางการเงินไม่แตกต่างจากมูลค่าตามบัญชีที่แสดงใน งบแสดงฐานะการเงินอย่างมีสาระสำคัญ

**19. การอนุมัติงบการเงิน**

งบการเงินนี้ได้รับอนุมัติให้ออกโดยผู้มีอำนาจของบริษัทจัดการฯ เมื่อวันที่ 13 กุมภาพันธ์ 2569